11.8.2023 г.
BG
Официален вестник на Европейския съюз
C 283/25 Четвъртък, 16 февруари 2023 r.
43. призовава Комисията и държавите членки да гарантират, че промишленият план на ЕС може да спомогне за постигането на справедливия преход и неговите цели, включително създаването на качествени работни места със справедливи условия на труд и добро заплащане, насърчаването на колективното трудово договаряне и спазването на колективните трудови договори; 44. подчертава значението на достъпа до обучение и прeквалификацията за работниците в отрасли и сектори, в които трябва да се направят радикални промени с оглед на екологичния и цифровия преход; подчертава, че квалификацията и сертифицираните умения осигуряват добавена стойност на работниците, като подобряват позицията им на пазара на труда, и могат да бъдат прехвърляни при преходи на пазара на труда; призовава публичната политика относно уменията да бъде ориентирана към сертифицирането и утвърждаването на квалификации и умения; 45. приветства приноса на плана за осигуряването на висококвалифицирана работна сила за европейската промишленост чрез засилване на адекватността на уменията, използване на местни пактове за умения, като същевременно се подкрепя развитието на обслужване на едно гише и местни центрове за развитие на умения, както и амбицията му да мобилизира таланти в рамките на ЕС и да подобрява трансграничната трудова мобилност, а така също и да привлича квалифицирана работна ръка от държави извън ЕС чрез европейския резерв от таланти; призовава Комисията да предложи план за подобряване на привлекателността на Европа като място на работа за инженери и учени; 46. призовава с промишления план на ЕС да се създадат полезни взаимодействия и връзки с основните политики в областта на образованието заради голямото въздействие на този сектор; подчертава необходимостта от координиране с Европейската стратегия за университетите, за да се насърчи сътрудничеството с промишлената екосистема, по-специално чрез осъществяване на стратегически действия за научни изследвания и иновации; подчертава значението на професионалното обучение, за да има квалифицирани служители с екологосъобразни и цифрови умения в промишлените отрасли; 47. подчертава необходимостта планът да допринесе за постигането на целите и задачите за 2030 г., определени в политическата програма за Цифровото десетилетие, включително чрез създаване на достъп до заетост за младите хора, незаети с работа, учене или обучение, и за хората с по-ниско ниво на умения; 48. обръща внимание на факта, че макар броят на участниците в общо обучение в ЕС да нараства трайно, той все още е значително под целта до 2030 г. 60 % от пълнолетните граждани да преминават обучение всяка година, което се дължи също така на липса на интерес и на усещането, че липсва необходимост; подчертава, че системите за компенсации, основани на умения, са полезен инструмент за увеличаване на броя обучаващи се;
Отворена и справедлива търговия за устойчиви вериги на доставки 49. припомня, че едно на всеки пет работни места в Съюза зависи от износа; призовава Комисията, Европейската служба за външна дейност и държавите членки да насърчават нови икономически партньорства с демократичните държави, така че Съюзът и неговите партньори да могат, наред с останалото, заедно да се справят с изменението на климата и последиците от руската агресия; 50. призовава Комисията да направи оценка на настоящите зависимости и да намери алтернативни източници за диверсифициране на европейските вериги за доставки на критични технологии и суровини, и подчертава необходимостта от по-добра координация и от съвместни усилия за създаване на устойчиви вериги на доставки, за да се отговори на промишлените нужди на ЕС; отбелязва предстоящото предложение за акт за суровините от изключителна важност; 51. приветства инструментите, приети по време на този мандат за борба с нелоялните практики от страна на търговските партньори, по-специално в областта на обществените поръчки и чуждестранните субсидии; призовава Комисията да ги използва пълноценно; освен това призовава Комисията да приеме по-силна позиция за справяне с нелоялната конкуренция в световен мащаб, като например тази, причинена от необоснована държавна помощ; 52. призовава също така Комисията да предложи ново поколение партньорства в световен мащаб, които да използват в пълна степен икономическото и политическото влияние на ЕС върху настоящите му търговски партньори, за да се гарантира, че Съюзът получава максималното за своя промишлен износ и внос, като същевременно се насърчават неговите ценности и стандарти, а именно правата на човека и Европейският зелен пакт; призовава Комисията да използва всички инструменти на търговската политика на Европа за насърчаване на нейния просперитет чрез търсене и създаване на нови търговски партньорства и за защита на единния пазар от нарушения от страна на държави извън ЕС;